Analiza politik in poročanje o njih

Ugotovitve pregleda napredka pri doseganju ciljev za poklicno izobraževanje in usposabljanje v obdobju 2010–2014, ki ga je pripravil Cedefop, so bile podlaga za razprave o politiki med generalnimi direktorji za poklicno usposabljanje v okviru grškega in italijanskega predsedovanja ter na sestankih svetovalnega odbora za poklicno usposabljanje. Ugotovitve so bile predstavljene tudi na konferenci Cedefop/GD za izobraževanje in kulturo, ki je potekala 29. in 30. septembra 2014. Cedefop je prispeval tudi k opredelitvi novih prioritet za poklicno izobraževanje in usposabljanje. Objavil je kratke preglede nacionalnih sistemov poklicnega izobraževanja in usposabljanja (Spotlights on VET) in pripravil podrobne dokumente o politikah poklicnega izobraževanja in usposabljanja v posameznih državah za vse države članice, Norveško in Islandijo, ki so služili kot podlaga za priporočila za posamezne države za leto 2014 v okviru evropskega semestra. Cedefop je uporabil svoje izčrpne informacije o politikah poklicnega izobraževanja in usposabljanja za predstavitev nacionalnih prizadevanj za okrepitev zaposljivosti dijakov z zaključenim poklicnim izobraževanjem in usposabljanjem v okviru skupnega okvira ocenjevanja napredka v politiki izobraževanja in usposabljanja (objavljeno v publikaciji 2014 Education and Training Monitor). Objavljen je bil izbor statističnih kazalnikov o poklicnem izobraževanju in usposabljanju, pomembnih za politiko. Ti kazalniki omogočajo pregled stanja v posameznih državah članicah. Cedefop je za publikacijo OECD z naslovom Education at a Glance prispeval kazalnike, pripravljene na podlagi podatkov programa za mednarodno ocenjevanje kompetenc odraslih (PIAAC).

Skupna evropska orodja, kvalifikacije in učni rezultati

Cedefop je skupaj z Evropsko komisijo usklajeval svetovalno skupino evropskega okvira kvalifikacij in analiziral razvoj nacionalnih okvirov kvalifikacij v 36 državah. Izidi so bili objavljeni v informativnem pregledu o večanju vpliva kvalifikacijskih okvirov in neodpravljenih ovirah zanje z naslovom Qualifications frameworks: expanding influence, persisting obstacles. Center je še naprej zagotavljal podporo za evropski referenčni okvir za zagotavljanje kakovosti poklicnega izobraževanja in usposabljanja ter evropski sistem kreditnih točk v poklicnem izobraževanju in usposabljanju. Na spletu je bila objavljena posodobitev evropskega popisa o potrjevanju neformalnega in priložnostnega učenja za leto 2014 (za 33 držav). Cedefop je objavil tudi informativni pregled z naslovom The validation challenge: how close is Europe to recognising all learning? Spletišče Europass, ki ga ureja Cedefop in je na voljo v 27 jezikih, je od svoje uvedbe imelo 102 milijona obiskov (2014: 21,7 milijona; 2013: 20,1 milijona). Uporabniki so pripravili 47 milijonov spletnih življenjepisov (2014: 13,1 milijona; 2013: 9,8 milijona). Cedefop je izvedel ciljno usmerjeno raziskavo o krepitvi sinergij med evropskimi orodji ter organiziral konferenco na visoki ravni (Solun, 28. in 29. november) z razpravo o ugotovitvah te raziskave. V šolskem letu 2013/14 je Cedefop usklajeval zadnjih 245 obiskov 2 709 strokovnjakov za izobraževanje in poklicno usposabljanje iz 34 držav (program se je zaključil septembra 2014).

Učenje odraslih, prehodi in vajeništvo

V podporo evropske koalicije za vajeništvo je Cedefop spodbujal sodelovanje na evropski ravni in med državami članicami pri razvoju učenja, ki temelji na vajeniškem delu, in opravil pregled razmer za razvoj in razširitev vajeništva v različnih državah. Cedefop in Evropska komisija sta organizirala evropsko konferenco o usmerjanju partnerstev za rast z naslovom Steering Partnerships for Growth (Solun, 7. in 8. maj), da bi državam pomagala najti potencialne partnerje, pripravljene sodelovati pri razvijanju vajeniških programov. Cedefop je za to konferenco objavil informativni pregled o razvijanju vajeništva z naslovom Developing apprenticeships. Objavil je tudi študijo o učenju za poklicno pot in prehod na trg dela z naslovom Navigating difficult waters: learning for career and labour market transitions, ki naj bi pomagala mladim in delavcem pri obvladovanju prehajanja na trg dela in doseganju pozitivnih rezultatov na njem.

Analiza znanj in spretnosti

Leta 2014 je Cedefop prevzel odgovornost za spletišče EU Skills Panorama. Na spletu je objavil svoje najnovejše napovedi povpraševanja po spretnostih in njihove ponudbe (za leta 2013–2025) ter pripravil prispevek za poročilo sveta globalne agende za zaposlovanje v okviru Svetovnega gospodarskega foruma (katerega član je bil v obdobju 2012–2014) z naslovom Matching skills and labour market needs in the world economy – Building Social Partnerships for Better Skills and Better Jobs, ki je bilo predstavljeno v Davos-Klostersu. Objavljen je bil informativni pregled o neusklajenosti ponudbe spretnosti s povpraševanjem po njih z naslovom Skills mismatch: more than meets the eye. Februarja je bil v Parizu organiziran 2. forum Cedefop/OECD o znanjih in spretnostih za zeleno gospodarstvo z naslovom Green Skills. Cedefop je v sodelovanju z Evropsko fundacijo za usposabljanje in Mednarodno organizacijo dela pripravil vodnike o pristopih k napovedovanju potreb po spretnostih. Z Mednarodnim centrom za usposabljanje Mednarodne organizacije dela (ITC-ILO) je sodeloval pri organizaciji tečaja usposabljanja o napovedovanju potreb po spretnostih ter usklajevanju njihove ponudbe s povpraševanjem. Poleg tega je pripravil prispevek za publikacijo OECD in Evropske unije o usklajevanju gospodarske migracije s potrebami na trgu dela z naslovom Matching economic migration with labour market needs.

Organizacijski učinek

Ključni kazalniki uspešnosti kažejo velik organizacijski učinek, saj je delo Cedefopa omenjeno v 97 dokumentih o politiki Evropske unije. Cedefop je zagotovil svetovanje in strokovno znanje za dogodke v okviru predsedovanja in sestanke vodilnih delavcev deležnikov na ravni EU za podporo izvajanja politike (164 prispevkov). Organiziral je 69 konferenc, delavnic in sestankov na visoki ravni s predstavniki EU in nacionalnih institucij. 92 % udeležencev je ocenilo te dogodke kot dobre ali zelo dobre. Publikacije Cedefopa so bile 6 00 000-krat prenesene s spletne strani. Ta številka vključuje 71 000 prenosov informativnih pregledov, ki so namenjeni snovalcem politike in objavljeni v osmih jezikih. To kaže veliko zanimanje za znanje in spoznanja Cedefopa. V vodilnih evropskih medijih, med drugim v časopisih Die Welt, Times Educational Supplement in El País, je bilo objavljenih 745 člankov o Cedefopovem delu. Publikacije in študije Cedefopa so bile citirane v strokovnih in znanstvenih revijah (413 citatov v letih 2013 in 2014).

Za več informacij glej www.cedefop.europa.eu (letno poročilo in letno poročilo o dejavnostih za leto 2014).